刘基
次韵和石末公七月十五夜月蚀诗
招摇指坤月望日，大月如盘海中出。
不知妖怪从何来，惝恍初惊天眼眣。
儿童走报开户看，城角咿呜声未卒。
蟾逃兔遁漠无踪，璧陨珠沉一何疾。
丈夫愕视隘街巷，妇女喧呼动圭筚。
辉辉稍辨河汉沬，耿耿渐明荒冢漆。
百官袍笏群吏趋，伐鼓撞钲仍设肸。
赤水难令罔象求，渑池莫效相如叱。
升檐变阁到空旷，掩氛侵殊靡毕。
广寒桂树劫火烬，借问嫦娥有何术？今年下土困炎沴，草
木焦枯野萧瑟。
蓱号暍死龙甲焮，赤熛当衢挂萍实。
光芒照灼玄武烂，谁复琐琐怜蚌鹬。
今夜慝作最差异，天道幽微孰能诘。
太阴配日宰臣象，无乃常形多纵轶。
近来营垒遍宇内，羽林惨澹空铁锧。
荒郊废市何所见，夔罔蛟蛇兼蚤虱。
此皆在地不在天，未若虾蟆狡而獝。
黄文结邻上诉帝，赐以小戎骖牡骘。
剖蟆洗魄还月光，再起咎繇明典秩。
返蟾归兔复纤阿，万古游尘避清跸。